Politički brak HDZ-a i Mosta sve je bliže razvodu, ali onom u kojem lete tanjuri i pepeljare, a brakorazvodna parnica mučna je i dugotrajna. Nakon što je vrh HDZ-a na sastanku s Mostom, o čemu smo jučer pisali, postavio ultimatume o policiji i Ini ili pada Vlada, čelnik Mosta Božo Petrov u Splitu je jučer poručio da Most ni na kakve ucjene ne pristaje.

Nije pravi put

– Ultimatum sigurno nije pravi način na koji se govori i zato sigurno nikada nećemo pristati na bilo kakve ultimatume. Uostalom, na koji se način može govoriti o ultimatumima na ono o čemu ste se dogovorili prvi dan – rekao je Petrov. Na pitanja bi li se Vlada mogla raspasti ne pristane li Most na HDZ-ove ultimatume, Petrov je odgovorio da u to ne vjeruje.

– Kakav raspad Vlade?! Jednostavno neke stvari treba “resetirati”. Pri tome najviše mislim na komunikaciju – odgovorio je Petrov s proslave Svetog Dujma. Prašina se digla nakon što se u četvrtak sastala koordinacija HDZ-a i Mosta, koju su predvodili Tomislav Karamarko i Božo Petrov, na kojoj je, otkrili su sudionici sastanka, Karamarko poručio da više neće dopustiti eksperimentiranje s policijom i da traži pozicije ravnatelja policije i šefa PNUSKOK-a za HDZ, u suprotnom će HDZ rušiti Vladu.

Karamarko je, neslužbeno doznajemo, zastupao i stav da bi Hrvatska mogla izgubiti u arbitražnom postupku oko Ine te da treba započeti pregovore s mađarskim MOL-om, ali i razmisliti o izlasku iz arbitraže te postizanju političkog dogovora s Mađarima. HDZ je posljednjih dana zaoštrio odnose s Mostom “na najjače” i iz svega se iščitava da se najveća stranka u vladajućoj koaliciji priprema na zaokrete nakon stranačkih izbora 28. svibnja. Pred HDZ-om su samo dvije opcije: ili će dobiti jači politički utjecaj u Vladi ili će izazvati krizu vlasti i ponovno ići na izbore. Opcija, ali manje realna, jest i preslagivanje saborske većine i eliminacija Mosta i premijera Oreškovića iz vlasti. Osim policije i tajne službe, koje su Most i premijer Orešković (u slučaju SOA-e) uzeli pod svoje, što je Karamarku kao prvom potpredsjedniku zaduženom za represivni aparat najbolnija točka, u HDZ-u su posve nezadovoljni odnosima s Mostom, ali i samovoljom premijera, čije poteze nazivaju kancelarskim. Očito je da traže izlaznu strategiju iz Vlade koja je potpuno disfunkcionalna. Nakon što su eliminirali bilo kakav utjecaj Karamarka na izbor šefa tajne službe (odbijeni su njegovi kandidati), šef HDZ-a sada se zainatio i neće dopustiti “igranje” s policijom. To se može iščitati kao njegova primarna fokusiranost na represivni aparat, ali Karamarko realnu moć u Vladi mora demonstrirati i zbog HDZ-a, koji je kao stranka s najviše saborskih zastupnika u aktualnom političkom savezu, praktički, ponižen.

U HDZ-u se pitaju što se još nakon nezapamćene pljačke sjedišta zagrebačke policije u Heinzelovoj, ali i smjene šefa policijskih tjelesnih čuvara nakon što je predsjednica RH izviždana u Novinarskom domu, treba dogoditi da bi u Mostu shvatili da su policiji potrebne promjene.

Zašto hoće status quo?

Izjavu Bože Petrova o nepristajanju na ultimatume u krugu bliskom Tomislavu Karamarku komentirali su kazavši da su iznenađeni što se čelnik Mosta uopće bavi komentiranjem neslužbenih informacija koje se pojavljuju u medijima. U Karamarkovu krugu ne poriču sastanak HDZ-a i Mosta, ali kažu kako nitko iz HDZ-a nije javno govorio o ultimatumima.

– Postavlja se pitanje zašto Most toliko inzistira na održavanju status quo u policiji nakon svega što se s policijom događa. Naravno da ni HDZ ni Karamarko nisu zadovoljni kako ministar Orepić upravlja MUP-om – komentirali su jučer sugovornici iz kruga šefa HDZ-a.

>> Nakon Karamarkovog ultimatuma, Petrov poručuje: Most na to nikada neće pristati!